**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона је члан 97. став 1. тачка 6) Устава Републике Србије, којим је, између осталог, утврђено да Република Србија уређује и обезбеђује, јединствено тржиште, правни положај привредних субјеката и систем обављања појединих привредних и других делатности.

**II. РАЗЛОЗИ ЗА ДОНОШЕЊЕ ЗАКОНА**

Законом о привредним друштвима („Службени гласник РС”, бр. 36/11, 99/11, 83/14 - др. закон, 5/15, 44/18, 95/18, 91/19 и 109/21– у даљем тексту: Закон) уређује се правни положај привредних друштава, а нарочито њихово оснивање, управљање, статусне промене, промене правне форме, престанак и друга питања од значаја за њихов положај, као и правни положај предузетника.

Влада је Закључком 05 Број: 337–5373/17 од 19. јуна 2017. године, усвојила Преговарачку позицију Републике Србије за Међувладину конференцију о приступању Републике Србије Европској унији за Поглавље – 6 „Право привредних друштава” којом се Република Србија обавезала да ће преузети у правни систем Републике Србије правне тековине Европске уније из области корпоративног права са којима домаћи прописи из ове области до сада нису били усаглашени, и то: Уредбу Савета (ЕЗ-а) бр. 2157/2001 од 8. октобра 2001. године о статуту европског друштва – (СЕ), Уредбу Савета 1985/2137/ЕЕЗ о Европској економској интересној групацији ( ЕЕИГ) и Директиву 2005/56/ЕЗ Европског парламента и Савета од 26. октобра 2005. године. односно - Директиву (ЕУ)  2017/1132 Европског парламента и Савета од 14. јуна 2017. године у оквиру које је кодификована Директива 2005/56/ЕЗ Европског парламента и Савета од 26. октобра 2005. године.

С тим у вези, изменама Закона из 2018. године извршене су допуне одредаба овог закона којима је преузета садржина наведених уредби, као и основна начела и принципи наведене директиве, па су у правни систем Републике Србије уведене нове правне форме друштава, односно уређен је правни положај Европског акционарског друштва и Европске економске интересне групације, а уређено је и прекогранично спајање и припајање друштава капитала основаних у Републици Србији са друштвима капитала из других држава чланица Европске уније.

У складу са одредбама члана 118. наведене Директиве у прекограничном спајању и припајању могу учествовати друштава капитала основана у складу са правом државе чланице која имају седиште, средишњу управу или главно место пословања у Унији, под условом да су барем два од тих друштава уређена правом различитих држава чланица.

Даље, Уредбом о статуту европског друштва – (СЕ) уведено је Европско друштво с циљем и сврхом једноставнијег оснивања и деловања на наднационалном нивоу. Оснивање европског друштва омогућило је да привредна друштва која послују на територији више држава чланица буду основана као једно друштво.

Такође, у складу са одредбама Уредбе о Европској економској интересној групацији (ЕЕИГ), чланови групације могу бити су сви субјекти привредног права (правна и физичка) који обављају привредну делатност на територији Европске уније и имају регистровано седиште, односно главну управу на територији Европске уније. Чланови европске економске интересне групације морају бити из барем две различите државе чланице Европске уније.

Имајући у виду наведено, Предлогом закона врши се унапређење текста одредаба Закона о привредним друштвима које се односе на прекограничне статусне промене, Европско акционарско друштво и Европску економску интересну групацију и предлаже да се исте примењују од 1. јануара 2027. године.

**III.** **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1. Предлога закона** предложено је да се део седми и чл. 514а до 514м којима је уређен поступак спровођења прекограничних статусних промена измене у циљу побољшања текста и даљег прецизирања.

Истим одредбама дефинише се прекогранично припајање као оно припајање у коме учествују најмање два друштва, од којих је најмање једно, друштво из чл. 245. или 139. овог закона регистровано на територији Републике Србије и најмање једно, друштво капитала основано на територији друге државе чланице Европске уније или државе потписнице Уговора о европском економском простору. Једно или више овако дефинисаних друштава припајају се другом друштву преношењем на то друштво целокупне имовине и обавеза, чиме друштво које се припаја престаје да постоји без спровођења поступка ликвидације. Такође, новоунетим одредбама дефинише се и прекогранично спајање које је у смислу овог закона оно спајање у коме учествују најмање два друштва, од којих је најмање једно, друштво из чл. 245. или 139. овог закона регистровано на територији Републике Србије и најмање једно, друштаво капитала основано на територији друге државе чланице. Два или више друштава спајају се оснивањем новог друштва преношењем на то друштво целокупне имовине и обавеза, чиме друштва која се спајају престају да постоје без спровођења поступка ликвидације. Уређују се најзначајнија питања везана за прекогранично припајање и спајање, уређивањем заједничког Предлога уговора о припајању, његовог објављивања, извештаја надлежног органа друштва и извештаја ревизора о припајању, као и њиховог усвајања на скупштини. Овим одредбама уређује се и јавнобележничка исправа која предходи регистрацији припајања, регистрација припајања, правне последице припајања, поједностављени поступак припајања, учествовање запослених у одлучивању, ништавост регистрације припајања и друга питања од значаја, с тим да се прописује да се одредбе овог дела закона о прекограничним припајањима сходно примењују и на прекогранична спајања.

**Чланом 2. Предлога закона** предложено је да се део једанаести а и чл. 577а до 577ш којима је уређен поступак оснивање Европског акционарског друштва (Societas Europea) у Републици Србији, у складу са Уредбом Савета 2157/2001/ЕЕЗ од 8. октобра 2001. године измене у циљу побољшања текста и даљег прецизирања.

Наведеним одредбама уређује се да се Европско акционарско друштво (у даљем тексту: европско друштво) оснива у правној форми акционарског друштва, чији је основни капитал подељен на акције које има један или више акционара, који не одговарају за обавезе друштва, осим у случајевима из члана 18. овог закона. Европско друштво које се оснива на територији Републике Србије стиче својство правног лица регистрацијом у регистру у складу са законом о регистрацији. Такође, наведеним одредбама прописују се и начини оснивања европског друштва, основни капитал, оснивачки акт и статут. Посебно се уређује питање оснивања Европског друштва припајањем и спајањем кроз прописивање свих питања од значаја за заједнички Предлог уговора о припајању, његово објављивање, извештај надлежног органа друштва и извештај ревизора о припајању и њихово усвајање на скупштини. Такође, наведеним одредбама уређује се и јавнобележничка исправа која претходи регистрацији, регистрација, правне последице оснивања европског друштва припајањем, учествовање запослених у одлучивању, као и сходна примена у смуслу да се одредбе овог дела закона о оснивању европског друштва припајањем, сходно примењују и на оснивање европског друштва спајањем. Овим делом закона уређују се и питања од значаја за оснивање европског друштва као холдинга, промена правне форме акционарског друштва у европско друштво, пренос седишта европског друштва регистрованог на територији Републике Србије у другу државу чланицу и с тим у вези, план преноса и јавнобележничка потврда. Посебно је уређено питање управљања европским друштвом које је регистровано у Републици Србији, као и престанак европског друштва у смислу да се одредбе овог закона о ликвидацији сходно примењују и на ликвидацију европског друштва, а одредбе закона којим се уређује стечај сходно се примењују и на стечај европског друштва. Новоунетим одредбама прописује се и да Регистар привредних субјеката у року од месец дана од дана регистрације оснивања европског друштва, брисања европског друштва из регистра и преноса седишта, доставља Канцеларији за званична издања Европских заједница обавештење о регистрованим подацима ради објављивања у „Службеном листу Европске уније”.

**Чланом 3. Предлога закона** предложено је да се део дванаести а и чл. 580а до 580ч којима је уређено оснивање и правни положај Европске економске интересне групације, измене у циљу побољшања текста и даљег прецизирања.

Наведеним одредбама прописује се да се у Републици Србији може основати Европскa економскa интересна групација у складу са Уредбом Савета 2137/85/ЕЕЗ од 25. јула 1985. године, која је правно лице које оснивају најмање два привредна друштва, предузетника, односно друга правна или физичка лица која обављају пољопривредну или другу делатност у складу са законом, од којих је најмање једно регистровано на територији Републике Србије, а друго на територији друге државе чланице Европске уније или државе потписнице Уговора о европском економском простору. Наведеним одредбама уређује се циљ оснивања и активности групације, оснивање и регистрација групације, као и њено стицање својства правног лица и финансирање и одговорност за обавезе, промена и пренос њеног седишта, органи групације, престанак групације и друга питања од значаја.

**Чланом 4. Предлога закона** предлаже се да овај закон ступи на снагу осмог дана од дана објављивања у „Службеном гласнику Републике Србије”, а да се примењује од 1. јануара 2027. године.

**IV. ФИНАНСИЈСКА СРЕДСТАВА ПОТРЕБНА ЗА СПРОВОЂЕЊЕ ЗАКОНА**

За примену овог закона није потребно обезбедити средства у буџету Републике Србије.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Предлаже се доношење овог закона по хитном поступку сагласно члану 167. Пословника Народне скупштине („Службени гласник РС”, број 20/12 - пречишћен текст), а имајући у виду да се врши побољшање текста одредаба Закона којима се уређују прекограничне статусне промене, Европско акционарско друштво и Европској економској интересној групацији је Република Србија, како би се Република Србија што боље припремила за примену ових одредаба до момента приступања Републике Србије Европској унији. Поред тога, Преговарачком позицијом Републике Србије за Међувладину конференцију о приступању Републике Србије Европској унији за Поглавље 6 - Право привредних друштава, који је Закључком 05 Број: 337-5537/2017 од 19. јуна 2017. године усвојила Влада, преузела обавезу да у правни систем Републике Србије преузме правне тековине Европске уније из области корпоративног права са којима домаћи прописи из ове области до сада нису били усаглашени, и то: Уредбу Савета (ЕЗ-а) бр. 2157/2001 од 8. октобра 2001. године о статуту европског друштва – (СЕ), Уредбу Савета 1985/2137/ЕЕЗ о Европској економској интересној групацији ( ЕЕИГ) и Директиву 2005/56/ЕЗ Европског парламента и Савета од 26. октобра 2005. године, односно - Директиву (ЕУ) 2017/1132 Европског парламента и Савета од 14. јуна 2017. године у оквиру које је кодификована Директива 2005/56/ЕЗ Европског парламента и Савета од 26. октобра 2005. године.